b'\n_START_ARTICLE_\nKakavos milteliai\n_START_SECTION_\nFizin\xc4\x97s savyb\xc4\x97s\n_START_PARAGRAPH_\nKakavos milteliai gali b\xc5\xabti nuo \xc5\xa1viesiai rudos iki tamsiai raudonai rudos spalvos. Atspalvis kinta pagal kakavos pH. Vartojimui tinkamas kakavos milteli\xc5\xb3 pH yra nuo 5,4 iki 8,1 ir priklauso nuo pupeli\xc5\xb3 apdorojimo technologij\xc5\xb3. Milteliai su pH verte 5,4\xe2\x80\x935,8 laikomi nat\xc5\xabraliais ir yra \xc5\xa1viesiai rudi. Silpnai pa\xc5\xa1armint\xc5\xb3 kakavos milteli\xc5\xb3 pH yra 6,8\xe2\x80\x937,2, jie yra tamsesnio rudo atspalvio. Vidutini\xc5\xa1kai pa\xc5\xa1arminti kakavos milteliai (pH 7,2\xe2\x80\x937,5) yra tamsios raudonai rudos spalvos, o smarkiai pa\xc5\xa1arminti (pH 7,5\xe2\x80\x938,1) yra labai tamsiai rudi ir net juodi.\n_START_SECTION_\nFlavonoidai\n_START_PARAGRAPH_\nKakavos milteliuose yra gausu flavonoid\xc5\xb3. J\xc5\xb3 kiekis priklauso nuo kakavos apdorojimo b\xc5\xabdo ir gali b\xc5\xabti iki 10\xc2\xa0% milteli\xc5\xb3 svorio. Vienas i\xc5\xa1 \xc5\xa1i\xc5\xb3 jungini\xc5\xb3 yra flavonolas, kuris laikomas palankiai veikiantis \xc5\xa1irdies ir kraujagysli\xc5\xb3 sveikat\xc4\x85, nors tai dar tyrin\xc4\x97jama.'